
Az új Nikon D7000: nincs többé gátja a szenvedélynek 
Amszterdam, Hollandia, 2010. szeptember 15. – A Nikon bemutatta a D7000 digitális tükörreflexes fényképezőgépet, amely kivételes képminőséget, megbízhatóságot és nagy teljesítményt kínál tartós és jól hordozható vázába rejtve.
Jordi Brinkman, a Nikon Europe termékmenedzsere a következőket mondta: „Az izgalmas, új D7000 ideális továbblépési lehetőséget kínál azoknak a D-SLR tulajdonosoknak, akik szeretnék kiteljesíteni fotósszenvedélyüket, és ehhez tágabb kreativitást biztosító, fejlettebb funkciókkal rendelkező gépet keresnek. A gép remek tulajdonságokkal büszkélkedik, például új képérzékelő, EXPEED 2 technológia, remek automatikus élességállítási rendszer, tartós váz és kiváló teljesítmény. Tulajdonképpen minden, amit egy jobb SLR kínálhat, de olyan méretben, amire senki sem számított.” 
Kivételes képminőség
A D7000 egy sor új funkcióval garantálja a kiemelkedő képminőséget, például az újonnan kifejlesztett Nikon DX-formátumú CMOS-képérzékelő 16,2 tényleges megapixeles felbontásra képes. Az EXPEED 2 nevű új képfeldolgozó motor jobb képminőséget, gyorsabb feldolgozást, valamint több és nagyobb teljesítményű funkciót kínál. A D7000 megnövelt fényérzékenysége (ISO 100–6400, amely ISO 25 600 egyenértékig kiterjeszthető) fantasztikus részletgazdagságot és minimális zajt garantál még akkor is, ha gyengén megvilágított helyzetben, vaku nélkül fényképez, vagy ha gyorsan mozgó témát kíván megörökíteni. 
Egyedülállóan megbízható
A D7000 fényes, üveg pentaprizmás keresőjének képfedése körülbelül 100%-os, nagyítása 0,94-szeres, így bármilyen helyzetben lehetővé válik a valóban pontos megtekintés és élességállítás. A gép legrövidebb zárideje 1/8000 mp, amelyet a 150 000 cikluson át tesztelt záregység garantál. Mi több, a gépnek magnéziumötvözetből készült felső és hátsó borítása van, és tartós szigetelés védi a portól és a nedvességtől. Bármilyen körülmények között kész a fényképezésre. 
Az adattárolás terén a D7000 szintén a lehető legnagyobb rugalmasságot biztosítja. Kettős SD-kártyafoglalata nagyobb tárkapacitást kínál, valamint lehetővé teszi, hogy a fotós kedve szerint kezelje a fénykép- és videofelvételeit; többet készíthet belőlük, elkülönítve rögzítheti a különféle formátumokat, illetve biztonsági másolatot is készíthet róluk.
Még nagyobb teljesítmény
A D7000 újonnan kifejlesztett AF-rendszerének 39 élességpontja van, köztük 9 kereszt típusú érzékelő a képterület középső részén. Ez a témától függetlenül remek élességet garantál. A Nikon új, 2016 képpontos RGB fénymérő érzékelője javítja a fényképezési helyzetfelismerő rendszer hatékonyságát, a sorozatfelvétel funkció pedig 6 kép/mp sebességre képes, így minden esetben elképesztően pontos, kiváló minőségű felvételek születnek.
Hogy a teljesítmény ne csak jobb legyen, de tovább is tartson, a D7000-hez külön megvásárolható MB-D11 multi power elemtartó markolat is rendelkezésre áll, amelynek használatakor problémamentesen átváltható a tápellátás a fényképezőgépben lévő akkuról, ezen felül könnyebbé válik a fényképezés a függőlegesen tartott géppel, illetve nagy teleobjektívek használatakor stabilabb a gép egyensúlya.
Teljes HD D-videó AF-F móddal 

A D7000-nek közvetlen elérést biztosító videofelvétel gombja van, így még könnyebben rögzíthetők a teljes HD (1080 képpont) videók. Az AF-F mód folyamatos élességállítást végez videofelvétel közben. A felvételeket MPEG4 AVC/H.264 tömörítéssel rögzíti a gép, amelynek sztereó mikrofonbemenete is van a még jobb minőségű hangrögzítéshez. Mindez még jobb képminőséget és használhatóságot jelent a D-videó funkció használata közben. 

A D7000 beépített videoszerkesztő funkcióival a fotós szabadon megválaszthatja a videók kezdő- és végpontját, valamint kiválasztott képkockákat állóképként menthet számítógép használata nélkül – így a videók könnyen és egyszerűen szerkeszthetők. 
Külön beszerezhető tartozékok  
A Nikon bemutatta az új SB-700 vakut is, amely sok funkciót kínál, mégis egyszerűen kezelhető. Az SB-700 képességei jelentős mértékben meghaladják a fényképezőgép beépített vakujának teljesítményét, és teljes körű vezérelhetőséget kínál a kompozíció és a téma megvilágításához, így csodálatos profi szintű képek készülhetnek.  Új Nikon tartozék az MB-D11 elemtartó markolat is, amellyel problémamentesen váltható a tápellátás forrása, és a beépített kezelőszervek révén könnyebbé válik a függőleges tájolású fotózás. A D7000 kompatibilis a GP-1 GPS-egységgel is, amely helyadatokat rögzít a képfájlba; illetve a gép természetesen remekül használható a NIKKOR objektívek széles választékával.  
Fő jellemzők:
· Nikon DX-formátumú, újonnan kifejlesztett, 16,2 megapixeles CMOS-érzékelő: a kiterjesztett érzékenységtartomány révén ez a nagy pixelszámú érzékelő fantasztikus színeket és részleteket garantál a fényképek és videók számára
· Új EXPEED 2 képfeldolgozás: jobb képminőséget, gyorsabb feldolgozást, valamint több funkciót ígér alacsonyabb energiafogyasztás mellett
· Nagy fényérzékenység (ISO 100–6400, amely ISO 25 600 egyenértékig kiterjeszthető): alacsony zajszint és hihetetlenül éles részletek
· Új, 2016 képpontos RGB fénymérő-érzékelő: a nagy pixelszámú RGB-érzékelő javítja a fényképezési helyzetfelismerő rendszer hatékonyságát, így minden esetben kiváló minőségű felvételek születnek
· Újonnan kifejlesztett AF-rendszer 39 élességponttal, köztük 9 kereszt típusú érzékelővel a képterület közepén: kiemelkedő témabemérést és élességkövetést biztosít, így mindig elérhető a megfelelő élesség attól függetlenül, hogy a téma hol tartózkodik a képen belül
· Üveg pentaprizmás kereső kb. 100%-os képfedéssel és 0,94x nagyítással: a lehető legpontosabb megtekintés és élességállítás minden esetben
· Rendkívül tartós kialakítás, magnéziumötvözetből készült felső és hátsó borítás, valamint szigetelés a por és a nedvesség ellen: lehetővé teszi, hogy ön magabiztosan fényképezzen még a legmostohább körülmények között is 
· Teljes HD D-videó AF-F módokkal, valamint beépített képszerkesztő funkciók, amelyekkel meghatározhatja a videó kezdő- és végpontját, és állóképként menthet kiválasztott képkockákat. A kiváló minőségű hangrögzítéshez külső mikrofon is csatlakoztatható  
· HDMI-csatlakozás: fényképeit és HD videóit HDTV-n is visszajátszhatja
· Könnyen elérhető Élő nézet új kontrasztérzékelő AF módokkal: a kontrasztérzékelő AF használatával végzett arcérzékelés sokkal jobb teljesítményt garantál. A gép 0,08 másodperc alatt akár 35 embert is felismer a képen, még akkor is, ha azok nem az objektív irányába néznek. A célkövetés a mozgó témán tartja az élességet. A normál AF mező mód a tűéles képekhez, a széles AF mező mód a kézi fotózáshoz ajánlott
· Strapabíró zárszerkezet akár 1/8000 másodperces záridővel: a teljesítményt 150 000 ciklusos záregység-teszt igazolja
· Kettős SD-kártyafoglalat: nagyobb tárkapacitás, többféle lehetőség a fényképek és videók igény szerinti kezelésére, valamint biztonsági másolat készítése.
· Gyors sorozatfelvétel 6 kép/mp sebességgel: kb. 0,05 másodperces kioldási késedelem és 6 kép/másodperces sorozatfelvétel – nincs több lekésett pillanat
· Sokoldalú visszajátszási funkciók: 72 kisképes megjelenítés, naptár nézet és dátum szerinti képrendezés
· Beépített retusáló funkciók (retusálás menü) videoszerkesztéssel és az új színes vázlat opcióval
· Tónus- és színvezérlés: A Picture Control funkcióval még a felvételkészítés előtt egyedivé teheti képeinek és videóinak megjelenését és hangulatát 
· Az EXPEED 2 nevű, legújabb generációs képfeldolgozó motor több feladatot tud gyorsabban elvégezni, miközben kevesebb energiát fogyaszt
· A D7000-hez mellékelt ViewNX 2 szoftver: továbbviszi a ViewNX alapvető funkcióit, ugyanakkor továbbfejlesztett kezelhetőséget, finomított grafikus felhasználói felületet kínál, valamint egy sor könnyen használható funkcióval rendelkezik, amelyekkel fényképeit és videóit egyaránt szerkeszteni tudja
· 7,5 cm-es (3 hüvelykes) LCD-monitor: a körülbelül 920 000 képpontos TFT LCD-monitor VGA széles megtekintési szögű (170°) és edzettüveg-borítása van, így felvételeit azonnal, nagy részletgazdagsággal tekintheti meg
· A NIKKOR objektívek széles választékával kompatibilis 
· EN-EL15 lítium-ion akkumulátor: intelligens energiaellátás, amely minimális fogyasztás mellett maximális teljesítményt nyújt






